**הקרן המרכזית לישראל** (באנגלית: **Central Fund of Israel**) היא מלכ"ר אמריקאי שמטרתו, כעולה מפרסומיו, היא קידום מטרות צדקה בישראל. עד פטירתה בינואר 2015 כיהנה מייסדת הקרן, הדסה (דסי) מרכוס, בנשיאותה. לאחר מותה שימש בתפקיד ארתור מרכוס. היום עומד בראשה ג'יי מרכוס, בנם. התרומות לקרן מוכרות בידי רשות המיסים האמריקנית והיא משמשת אזרחים אמריקניים כצינור לתרומות לגופים ישראליים.

אחיו של ג'יי, איתמר מרכוס, שימש כסגן יו"ר עד 2010. בשנות ה-90 מינה אותו בנימין נתניהו כחבר וועדה למניעת הסתה ברשות הפלסטינית, וכיום הוא פרשן ופעיל בנושא.

הקרן הוקמה בשנת 1979. בין השנים 1998 עד 2003 הקרן העבירה בתרומות לנמענים בישראל בסכום כולל של כ-9.5 מיליון דולר. ב-2009 וב-2010 הקרן גייסה כל שנה למעלה מעשרה מיליון דולר. בשנה שהסתיימה בסוף ינואר 2015, הכנסות הקרן היו מעל 25 מיליון דולר והוצאותיה כמעט 23 מיליון דולר שהועברו לארגונים בישראל. הקרן מופעלת בהתנדבות מחנות הטקסטיל של משפחת מרכוס בניו יורק, ואינה משקיעה בגיוס תרומות.

לפי דו"ח הקרן, בשנת 2013 הועברו דרך הקרן תרומות לכשלוש מאות עמותות. התרומות שימשו, לפי גודל הוצאה, עבור עזרה הומניטרית (7,630,463$), תמיכה במוסדות חינוך (5,160,658$), פרויקטים קהילתיים (2,352,498$), תמיכה בבתי כנסת ומוסדות דת (1,944,424$), שירותי רפואה ומתקנים רפואיים (580,805$) ותוכניות לאבטחה מפני טרור (520,347$).

בין הארגונים שקיבלו כספים דרך הקרן לאורך השנים: "אם תרצו" ופורום קהלת שרוב התרומות אליהם הועברו דרך הקרן, "הביטחוניסטים", "הקרן לאדמות ישראל", "נשים בירוק", "חוננו", "משמרת יש"ע", וההתנחלויות איתמר, בית אל, קריית ארבע, ויישובי גוש עציון, השומר החדש. בתגובה לכתבה שביקרה את ארצות הברית על כך שהיא מעניקה הטבות מס בגין תרומות להתנחלויות, בין השאר באמצעות הקרן, כתב סגן נשיא הקרן כי המיקום הגאוגרפי של הגוף הנתרם אינו מהווה שיקול בהחלטת הקרן לסייע למטרה ראויה.

בשנת 2016, לאחר שנחשף שעמותת "חוננו" תמכה כספית במשפחות של יהודים שנחשדו ושהורשעו בפשיעה לאומנית, הפסיקה הקרן לתרום לעמותה, עד לקבלת מכתב מ"חוננו" לפיו תממן רק את ההוצאות המשפטיות.

בשנת 2021, לפי מסמכים של מס ההכנסה האמריקאי עמותה אמריקאית הרשומה כעוסקת ב-"מחקר רפואי", קיבלה ב-2021 סכומי עתק מארתור דנצ'יק והעבירה אותם לקרן המרכזית לישראל. הקרן המרכזית לישראל בתורה הופיעה בדיווחי קהלת לרשם העמותות באותה שנה כתורמת היחידה של הארגון.

קישורים חיצוניים
----------------

* דוחות כספיים של הקרן (באנגלית), באתר guidestar.org ובאתר faqs.org

הערות שוליים
------------

1. 1 2  Central Fund for Israel, Form 990, GuideStar.com, ‏January 31, 2014
2. ↑  עפרה לקס, צריך להקשיב לאויב, בשפה שלו, באתר ערוץ 7, 13 בדצמבר 2015
3. 1 2   ציוץ של Tomer\_Michelzon ברשת החברתית טוויטר, 17 באוקטובר 2022
4. ↑  יצחק בן-חורין, מאמריקה להתנחלויות: כך זורמים המיליונים, באתר ynet, 9 במאי 2005
5. ↑  Central Fund of Israel - Annual Revenue & Expenses, GuideStar
6. 1 2  אורי בלאו, ארגונים אמריקאיים העבירו להתנחלויות קרוב למיליארד שקלים בחמש שנים, וזכו בפטור ממס, באתר הארץ, 7 בדצמבר 2015
7. ↑  אורי בלאו, ״אם תרצו״ - מאיפה הכסף?, באתר הארץ, 8 בפברואר 2013
8. ↑  אתר למנויים בלבד הילו גלזר, התנועה הזאת הפכה למיליציה הגדולה בישראל. וזו היתה רק ההתחלה, באתר הארץ, 12 במאי 2022
9. ↑  Jim Rutenberg, Mike McIntire and Ethan Bronner, Tax-Exempt Funds Aid Settlements in West Bank, The New York Times, ‏July 5, 2010
10. ↑  Tax-Exempt Funds and West Bank Settlements, באתר הניו יורק טיימס, 12 ביולי 2010
11. ↑  אתר למנויים בלבד אורי בלאו, בלחץ תורמים מארה"ב: עמותת חוננו הפסיקה לתמוך כספית במשפחות חשודים בטרור יהודי, באתר הארץ, 8 במאי 2016
12. ↑  שומרים - חשיפת שומרים: התרומות של המיליארדר ארתור דנצ'יק לקהלת עברו דרך קרן אמריקאית ל"מחקר רפואי", באתר www.shomrim.news